Υλικές ζημιές σε δύο οχήματα της Πυροσβεστικής Υπηρεσίας προκλήθηκαν το απόγευμα της Κυριακής στη Μόρια της Λέσβου. Εξαγριωμένοι μετανάστες και πρόσφυγες, έχοντας πληροφορηθεί τον τραγικό θάνατο μιας μητέρας και του παιδιού της (σ.σ. κάηκαν σε πυρκαγιά) επιτέθηκαν στους πυροσβέστες. Σε video που αναρτήθηκε από τους ίδιους τους πυροσβέστες της Λέσβου, που έσπευσαν επί τόπου για να θέσουν υπό έλεγχο τη φωτιά στο εσωτερικό του Κέντρου Υποδοχής και Ταυτοποίησης (ΚΥΤ), φαίνεται ένα από τα οχήματα με σπασμένο το παρμπρίζ.

«Έχουμε γυναίκα και παιδιά να γυρίσουμε στο σπίτι» ανέφερε ένας από τους πυροσβέστες, εκφράζοντας με αυτόν τον τρόπο τη διαμαρτυρία του για τις συνθήκες με τις οποίες βρέθηκαν αντιμέτωποι στο ΚΥΤ, στην προσπάθειά τους να κάνουν τη δουλειά τους.